DA Den Europæiske Unions Tidende CE 88/126

(2004/C 88 E/0134)

SKRIFTLIG FORESPØRGSEL E-3013/03

af Marco Cappato (NI) til Kommissionen

(14. oktober 2003)

Om: Den tunesiske journalist, Néziha Rejiba

Den 25. september 2003 udstedte de tunesiske myndigheder en tilsigelse til at møde i retten til den tunesiske journalist, Néziha Rejiba, der havde givet 170 EUR i kontanter til en ung tuneser — en strafbar handling, der kan give op til 5 års fængsel og en bøde. Journalisten har imidlertid ikke overtrådt loven, eftersom der er en frist på en uge til at veksle udenlandsk valuta til tunesisk mønt.

Néziha Rejiba har offentliggjort kritiske artikler på internettet om de tunesiske myndigheders krænkelser af menneskerettighederne og skriver for online tidsskriftet Kalima (www.kalima.com), der har været underlagt censur i Tunesien siden tidsskriftets første udgivelser i oktober 2000. I de sidste 3 år er Rejiba blevet overfaldet og chikaneret gentagne gange af tunesiske politi. Hendes hus er under konstant overvågning, og hendes telefon aflyttes eller afbrydes (som tilfældet er for øjeblikket).

Har Kommissionen formelt anmodet Den Tunesiske Republiks ambassadør om at redegøre for denne situation? Hvilke svar blev der i bekræftende fald givet?

Hvilke foranstaltninger agter Kommissionen at træffe for at få den tunesiske regering til at garantere, at ytringsfriheden og retten til en retfærdig rettergang overholdes af de tunesiske myndigheder i sagen om Néziha Rejiba?

Hvad agter Kommissionen — med udsigt til verdenstopmødet om informationssamfundet, der vil blive afholdt i Tunesien i november 2005 — at gøre for at medvirke til, at der bliver sat en stopper for den systematiske krænkelse af ytringsfriheden?

Svar afgivet på Kommissionens vegne af Christopher Patten

(17. december 2003)

Kommissionen er bekendt med de rapporter om Néziha Rejiba, som det ærede medlem henviser til.

Kommissionen følger fortsat menneskerettighedssituationen i Tunesien nøje. Den har altid fordømt krænkelser af principperne om frihed, demokrati, respekt for menneskerettighederne og de grundlæggende frihedsrettigheder samt retsstatsprincippet, der alle er principper, som medlemsstaterne har til fælles, og som Den Europæiske Union bygger på som fastsat i artikel 6 i EU-traktaten.

Kommissionen finder navnlig, at ytringsfriheden er af afgørende betydning for udviklingen af demokrati og et samfund, hvor borgerne kan deltage på alle områder. Inden for rammerne af budgetposten for Meda-programmet forsøger Kommissionen sammen med Det Europæiske Center for Journalistik at fremme ytringsfriheden i Tunesien ved hjælp af et mediestøtteprogram, der tager sigte på uddannelse af journalister. Med henblik på at støtte Tunesiens bestræbelser på at styrke retsstatsprincippet agter Kommissionen endvidere at iværksætte et program, der tager sigte på at modernisere det tunesiske retsvæsen, og som minder om de programmer, der allerede er iværksat i Algeriet og de palæstinensiske områder.

Hvad angår verdenstopmødet om informationssamfundet henviser Kommissionen til sit svar på det ærede medlems skriftlige forespørgsler E-2554/03 (1) og E-2931/03 (2).

(1) EUT C 65 E af 13.3.2004, s. 175.

(2) EUT C 70 E af 20.3.2004, s. 165.